Victoria Traian și Sportul Chiscani au trecut testele COVID-19 și se întâlnesc în dublă manșă pentru a stabili campioana în Brăila și reprezentanta la barajul de promovare în Liga 3

Brăila este un alt județ unde Asociația Județeană de Fotbal (AJF) a decis să își stabilească pe teren echipa campioană a Ligii a 4-a, totodată reprezentanta la barajul pentru promovarea în Liga 3, spre deosebire de altele, care au ”înghețat” competiția și au hotărât la ”masa verde”. Însă, la Brăila, această hotărâre a fost luată și din cauza faptului că primele două clasate, Victoria Traian, respectiv Sportul Chiscani, sunt despărțite de doar un punct.

În urma consultărilor dintre conducerea AJF Brăila și reprezentanții celor două echipe din fruntea Ligii a 4-a, Victoria Traian și Sportul Chiscani, s-a ajuns la decizia ca acestea să joace un baraj în dublă manșă, iar câștigătoarea să fie desemnată campioana acestui sezon afectat de pandemia COVID-19, suspendat după doar 17 etape disputate, și să participe și la barajul pentru promovarea în Liga 3.

Victoria Traian și Sportul Chiscani vor juca baraj pentru desemnarea campioanei la Brăila

Astfel, s-a decis ca cele două echipe să se testeze împotriva COVID-19 și să joacă în data de 22 iulie, turul, la Traian, respectiv 25 iulie, returul, la Chiscani.

Iar rezultatele testelor au și venit, acestea fiind toate negative, anunță Obiectiv Vocea Brăilei, astfel că Victoria Traian și Sportul Chiscani sunt bune de joc.

”Am primit online rezultatele testelor de la ambele echipe. Toate sunt negative, iar campioana Ligii a 4-a se va stabili pe teren. Meciul tur se va juca miercuri, 22 iulie, la Traian şi cel retur, sâmbătă, 25 iulie, la Chiscani. Câştigătoarea va reprezenta Brăila la mini-turneul de baraj pentru promovarea în Liga a 3-a”, a declarat, pentru sursa citată mai sus, Georgel Pascu, preşedintele clubului Sportul Chiscani.

În sezonul regulat, Sportul Chiscani și Victoria Traian au remizat în etapa a 8-a, la Chiscani, scor 0-0.

Pe locul 3 în Liga a 4-a Brăila se situa Viitorul Însurăței, cu 39 de puncte, cu cinci mai puțin față de Victoria Traian și patru față de Sportul Chiscani, care avea și un meci mai puțin disputat.

Clasamentul ”înghețat” al Ligii a 4-a Brăila:

Victoria Traian 16 14 2 0 92 11 44p

Sportul Chiscani 15 14 1 0 78 7 43p

Viitorul Însurăței 16 13 0 3 54 38 39p

ACS Comunal Cazasu 16 9 1 6 60 39 28p

Viitorul Șuțești 15 9 0 6 52 20 27p

Voința Vișani 15 8 0 7 41 26 24p

Voința Plopu 15 6 0 9 34 59 18p

Pandurii Tudor Vladimirescu 16 3 1 12 30 72 10p

Dacia Unirea Brăila II 15 3 0 12 20 82 9p

Dacia Bertești 15 2 1 12 19 70 7p

Dinamic Unirea 16 1 0 15 21 77 3p

Reprezentanta Brăilei întâlnește la barajul de promovare în Liga 3 campioanele din Vrancea și Galați

Câștigătoarea dintre Sportul Chiscani și Victoria Traian va reprezenta județul Brăila la barajul de promovare în Liga 3 cu campioanele din Vrancea (Victoria Gugești) și Galați (Avântul Valea Mărului sau Zimbrul Slobozia Conachi). Acestea fac parte din ”Grupa A” a ”Regiunii 7, Sud-Est”.

Datele de desfășurare a partidelor care vor avea loc pe teren neutru sunt programate la începutul lunii august, în zilele de 1, 5 și 9. Ora de start a meciurilor este 17:30. Jocurile au loc în următoarea ordine: Vrancea – Galați, Brăila – Vrancea, respectiv Galați – Brăila.

Câștigătoarea mini-turneului va promova în Liga 3, iar a doua clasată are și ea șanse mari să urce în cel de-al treilea eșalon.

AJF-urile care și-au anunțat reprezentanta la barajul de promovare în Liga 3

Primele care au decis să suspende definitiv întrecerile județene au fost AJF Suceava, din cauza problemelor foarte mari din cauza pandemiei de COVID-19, și AJF Bihor. Ulterior, Alba, Vâlcea, Arad, Olt, Călărași, Ilfov, Tulcea, București, Hunedoara, Gorj, Vrancea, Timiș, Buzău, Constanța, Vaslui și Botoșani au hotărât să ”înghețe” Liga a 4-a și să-și desemneze echipa reprezentantă la barajul pentru promovarea în Liga 3.

CSO Siretul Dolhasca, CA Oradea, CS Ocna Mureș, Minerul Costești, Victoria Zăbrani, Petrolul Potcoava, ACSM Oltenița, Viitorul Domnești, Pescăruşul Sarichioi Junior, Steaua București, CSM Jiul Petroșani, Știința Turceni, Victoria Gugești, Avântul Periam, CSM Râmnicu Sărat, Gloria Albeşti, Sporting Juniorul Vaslui, respectiv Dante Botoșani sunt reprezentantele județene care vor juca la barajul de promovare în Liga 3.

Alte AJF-uri care au decis să organizeze meciuri de baraj sunt din Cluj, Galați, Argeș, Neamț, Bacău, Brașov, Giurgiu sau Ialomița.

https://liga2.prosport.ro/liga-4/comitetul-de-urgenta-al-frf-a-validat-datele-de-disputare-ale-meciurilor-de-baraj-pentru-liga-3-precizarile-forului-si-cum-se-face-departajarea-in-caz-de-egalitate-de-puncte-19138196

https://liga2.prosport.ro/liga-3/frf-a-stabilit-protocolul-medical-pentru-reluarea-competitiilor-de-fotbal-amator-precum-liga-4-sau-meciurile-de-baraj-pentru-promovarea-in-liga-3-19139278

Articolul Victoria Traian și Sportul Chiscani au trecut testele COVID-19 și se întâlnesc în dublă manșă pentru a stabili campioana în Brăila și reprezentanta la barajul de promovare în Liga 3 apare prima dată în Liga 2.